KOMISSION PÄÄTÖS,

tehty 6 päivänä maaliskuuta 1995,

jäsenvaltioiden oikeuttamisesta sallia poikkeuksia neuvoston direktiivin 77/93/ETY säännöksistä koskien Etelä-Afrikasta peräisin olevaa ruokaperunaa (95/95/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon kasvien tai kasvituotteiden haitallisten organismien yhteisöön kulkeutumisen ja yhteisössä leviämisen estämiseen liittyvistä toimenpiteistä 21 päivänä joulukuuta 1976 annetun neuvoston direktiivin 77/93/ETY (1), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla, ja erityisesti sen 14 artiklan 1 kohdan,

ottaa huomioon Tanskan, Saksan, Ranskan, Alankomaiden, Ruotsin ja Yhdistyneen kuningaskunnan esittämät pyynnöt,

sekä katsoo, että

direktiivin 77/93/ETY säännösten mukaisesti Etelä-Afrikasta peräisin olevia ruokaperunaksi tarkoitettuja perunanmukuloita ei periaatteessa saa tuoda yhteisöön yhteisössä tuntemattomien eksoottisten perunan tautien kulkeutumisen vaaran vuoksi,

päätöksellä 93/159/ETY (2) komissio antaa luvan tietyille jäsenvaltioille säätää Etelä-Afrikasta peräisin olevia ruokaperunoita koskevia poikkeuksia määritellyin edellytyksin kauden 1993 osalta,

ei ole vahvistettu, että olisi löydetty tauteja tai tuholaisia päätöksen 93/159/ETY mukaisesti maahantuoduista perunoista otetuista näytteistä,

olosuhteet, jotka tekevät oikeutuksen perustelluksi ovat edelleen olemassa, ja

tässä päätöksessä määrätyt toimenpiteet ovat pysyvän kasvinsuojelukomitean lausunnon mukaiset,

ON TEHNYT TÄMÄN PÄÄTÖKSEN:

1 artikla

1. Jäsenvaltiot oikeutetaan 2 kohdassa määrätyin edellytyksin vahvistamaan direktiivin 77/93/ETY 4 artiklan 1 kohdasta poikkeuksia, jotka koskevat kyseisen direktiivin liitteessä III olevan A osan 12 kohdassa tarkoitettuja Etelä-Afrikasta peräisin olevia ruokaperunoita koskevia kieltoja.

2. Seuraavien erityisedellytysten on täytyttävä:

a) perunoiden on oltava ruokaperunoiksi tarkoitettuja;

b) niiden on oltava kasvatettu Etelä-Afrikan siemenperunan varmentamisjärjestelmän mukaisesti varmennetuista siemenperunoista tai jossakin jäsenvaltiossa varmennetuista siemenperunoista;

c) niiden on oltava kasvatettu määritetyillä alueilla, joilla Pseudomonas solanacearum (Smith) Smith -organismia ei ole todettu;

d) Etelä-Afrikkaan vietävien sekä Etelä-Afrikassa kaupan pidettävien siemen- ja varastoperunoiden säännöllistä järjestelmällistä valvontaa on jatkettava tarkastamalla ja tutkimalla edustavia näytteitä tieteellisesti tunnustetuilla menetelmillä Clavibacter michiganensis (Smith) Davis et al. ssp. sepedonicus (Spieckermann et Kotthof) Davis et al. ja Pseudomonas solanacearum (Smith) Smith -organismien sekä perunan sukkulamukulataudin toteamiseksi;

e) niiden on oltava käsitelty ainoastaan niitä varten varatuilla koneilla tai koneilla, jotka on asianmukaisesti desinfioitu jokaisen kerran jälkeen, kun niitä on käytetty muihin tarkoituksiin;

f) ne on pakattava joko uusiin pusseihin tai säkkeihin taikka säiliöihin, jotka on desinfioitu asianmukaisesti; jokaiseen pussiin tai säkkiin taikka säiliöön on kiinnitettävä virallinen etiketti, jossa on oltava liitteessä määritellyt tiedot;

g) perunat on ennen vientiä puhdistettava maa-aineksesta, lehdistä ja muista kasvijätteistä;

h) yhteisöön tarkoitettujen perunoiden mukana on oltava Etelä-Afrikassa direktiivin 77/93/ETY 7 artiklan mukaisesti tarkastuksen perusteella annettu kasvien terveystodistus, josta on erityisesti käytävä ilmi, että perunat ovat vapaat d alakohdassa mainituista haitallisista organismeista.

Todistuksessa on oltava:

- kohdassa "Lisätietoja", maininta: "tämä tavaralähetys täyttää päätöksessä 95/95/EY vahvistetut edellytykset";

i) direktiivissä 77/93/ETY tarkoitettujen vastuullisten virallisten toimielinten on tehtävä kyseisen direktiivin 12 artiklan mukaisesti vaaditut tarkastukset kyseisen direktiivin 19 a artiklassa tarkoitettujen asiantuntijoiden avustamina direktiivissä vahvistettua menettelyä noudattaen;

j) perunat on tuotava maahan maahantuovan jäsenvaltion osoittamien rajanylityspaikkojen kautta;

k) ennen maahantuontia jäsenvaltioon maahantuojan on annettava tieto jokaisesta tuonnista riittävän ajoissa kyseisen jäsenvaltion edellä mainituille vastuullisille virallisille toimielimille ja mainittava:

- tavaran laji,

- määrä,

- ilmoitettu maahantuontipäivämäärä ja rajanylityspaikka,

- l alakohdassa tarkoitetut toimitilat.

Maahantuojalle on ilmoitettava virallisesti ennen maahantuontia a-k alakohdassa määrätyt edellytykset;

l) perunat on pakattava ja jälleenpakattava ainoastaan toimitiloissa, jotka edellä mainitut vastuulliset viralliset toimielimet ovat hyväksyneet ja rekisteröineet;

m) perunat on pakattava tai jälleenpakattava suljettuihin pakkauksiin, jotka voidaan toimittaa suoraan vähittäismyyjille tai lopullisille kuluttajille ja joiden paino ei ole suurempi kuin maahantuovassa jäsenvaltiossa yleisesti kyseiseen tarkoitukseen käytetty paino, mutta kuitenkin enintään 25 kilogrammaa; pakkauksessa on oltava 1 alakohdassa tarkoitetun rekisteröidyn toimitilan numero ja maininta, että perunat ovat peräisin Etelä-Afrikasta;

n) maahantuovissa jäsenvaltioissa on otettava tämän päätöksen mukaisesti maahantuoduista perunoista vähintään kaksi 200 mukulan suuruista näytettä jokaisesta 50 tonnin tavaralähetyksestä tai sen osasta Pseudomonas solanacearum -organismin virallista tutkimista varten, ja Clavibacter michiganensis ssp. sepedonicus- organismin virallista tutkimista varten yhteisön Clavibacter michiganensis ssp. sepedonicus- organismin havaitsemiseksi ja määrittämiseksi vahvistaman menetelmän mukaisesti; epäilyttävissä tapauksissa erät on pidettävä erillään virallisessa valvonnassa ja niitä ei saa pitää kaupan tai käyttää ennen kuin vahvistetaan, että Clavibacter michiganensis ssp. sepedonicus tai Pseudomonas solanacearum -organismia ei epäillä esiintyvän tai sitä ei ole havaittu kyseisissä tutkimuksissa.

2 artikla

Jäsenvaltioiden on ilmoitettava muille jäsenvaltioille ja komissiolle, jos tätä lupaa käytetään. Niiden on annettava komissiolle ja muille jäsenvaltioille ennen 1 päivää heinäkuuta 1995 tieto tämän päätöksen mukaisesti maahantuoduista määristä ja tarkka tekninen selvitys 1 artiklan 2 kohdan n alakohdassa tarkoitetusta virallisesta tutkimuksesta; komissiolle on toimitettava jäljennös jokaisesta kasvien terveystodistuksesta.

3 artikla

1. Edellä 1 artiklassa annettu oikeus on voimassa 1 päivästä maaliskuuta 30 päivään huhtikuuta 1995.

2. Oikeus peruutetaan, jos todetaan, että 1 artiklan 2 kohdassa vahvistetut edellytykset ovat riittämättömät estämään haitallisten organismien kulkeutumisen tai että edellytyksiä ei ole noudatettu.

4 artikla

Tämä päätös on osoitettu kaikille jäsenvaltioille.

Tehty Brysselissä 6 päivänä maaliskuuta 1995.

Komission puolesta

Franz FISCHLER

Komission jäsen

(1) EYVL N:o L 26, 31.1.1977, s. 20

(2) EYVL N:o L 67, 19.3.1993, s. 24

LIITE

Etiketissä vaadittavat tiedot (1 artiklan 2 kohdan f alakohdassa tarkoitetut tiedot)

1. Etiketin antavan viranomaisen nimi.

2. Viejien järjestön nimi.

3. Maininta "Ruokaperunaksi tarkoitettuja perunoita Etelä-Afrikasta".

4. Lajike.

5. Tuotantoalue.

6. Koko.

7. Ilmoitettu nettopaino.

8. Maininta "EY:n vuoden 1995 vaatimusten mukainen".

9. Etelä-Afrikan kasvinsuojelulaitosten puolesta painettu tai leimattu merkki.